Lea (23) lever av kunsten hun lager selv
Lea Alstad (23) fikk 2 i kunst og håndverk på skolen. Nå er hun sin egen sjef, og lever av kunsten hun lager selv. – Da jeg var mindre drømte jeg om å leve det livet jeg gjør i dag, sier Alstad. 23-åringen er i dag selvstendig næringsdrivende og lever av hobbyen sin. Hun har blant annet illustrert en bok, og er representert i flere gallerier rundt om i Norge. – Jeg har alltid likt å ha mine egne prosjekter, forteller hun. Det hele startet med at hun ikke fikk seg sommerjobb som tenåring. – Det var ingen som ville ansette meg så ung, så da ble jeg nødt til å tenke utenfor boksen, forteller Alstad. Den gangen tjente hun penger på å male russedresser, tegne russelogoer, og holde sommerskole for barn. – Alt dette vokste og ble mye større enn jeg hadde sett for meg.  Veien mot å gjøre kunsten til et levebrød har likevel vært utfordrende. Alstad er åpen om at det er en del risiko knyttet til å jobbe frilans. – Man må være ganske økonomisk av seg, og spare opp midler til tider med lavere inntekter. Videre sier hun at det er avgjørende å tørre og ta sjanser i denne typen yrker. – Det har nok hjulpet meg å være litt naiv, og tørre å ta sats. Nå deler Alstad om arbeidet sitt og hverdagen som ung kunstner på TikTok, noe som blir godt mottatt. – Jeg tror mange synes det er spennende å se noen som lever livet litt annerledes. Her er et eksempel fra henne TikTok-konto: Alstad vil også vise frem at arbeidslivet ikke trenger å være slik vi ofte får det presentert på skolen. – Jeg tror flere enn meg savner en mer innovativ tilnærming til arbeidslivet.  Alstad forteller videre at hun aldri har vært ansatt et sted lenger enn to måneder. Det ser hun heller ikke for seg i fremtiden. – Dette livet passer meg bedre, sier hun. Torbjørn Urfjell, avdelingsdirektør for samfunn og arena i Kulturdirektoratet, understreker viktigheten av at unge tør å satse på kunst og kultur. – Vi har en visjon om et samfunn fylt med kunst og kultur, og det forutsetter at noen satser på det også, sier han. Urfjell bekrefter videre at det å være kunstner innebærer mye prøving og feiling. – Derfor er det nok også forbundet med noe høyere risiko, sier han. Videre minner Urfjell om at Norge er et av landene med veldig gode ordninger for støtte og stipender. – Det handler igjen om at vi ønsker å ha kultur og kunst rundt oss i Norge. Avslutningsvis peker Urfjell på at det å være selvstendig næringsdrivende ikke er eneste måten å leve av kunsten. – Det er også etterspurt kreativ kompetanse i mange slags stillinger i ulike sektorer. Mulighetene er derfor mange ifølge Urfjell.
Lea Alstad (23) er selvstendig næringsdrivende og lever av kunsten, tross lav karakter i kunst og håndverk på skolen. Alstad har illustrert en bok og er representert i flere gallerier i Norge. Hennes frilanskarriere begynte da hun som tenåring ikke fikk sommerjobb og måtte tenke utenfor boksen. Hun deler nå sin hverdag som ung kunstner på TikTok. Torbjørn Urfjell, direktør i Kulturdirektoratet, oppfordrer unge til å satse på kunst og kultur.